Jeppe Aakjær
Store norske leksikon,Språk og litteratur,Litteratur i verden,Europa,Danmarks litteratur,Danmarks litteratur på 1900-tallet
Jeppe Aakjær var en dansk forfatter og lyriker som regnes som en viktig skikkelse for den danske hjemstavnsdiktningen og arbeiderlitteraturen. Flere av hans dikt er tonesatt.
Forfatterskap Aakjær hadde størst betydning som lyriker. Blant hans mange diktsamlinger står Rugens sange (1906) høyest, et hovedverk i dansk lyrikk, sangbart og frodig i uttrykket. Flere av diktene i Rugens sange er innlemmet i den danske høyskolesangboken, som brukes på alle danske folkehøyskoler den dag i dag. Komponister som Carl Nielsen og Thorvald Aagaard har satt melodier til dikt som «Spurven sidder stum bag kvist», «Nu er dagen fuld af sang» og «Jens Vejmann», et dikt opprinnelig skrevet som en kronikk til den danske avisen Politiken. Romanene hans tar til orde for bedre kår for arbeiderklassen, og betydeligst er Vredens børn (1904), en utgivelse som foranlediget at Riksdagen avskaffet den forhatte «tyendelov». Min hjemstavns saga (1921) er sammen med hans tre bind Erindringer (1928–1929) viktige bidrag til beskrivelsen av hva som karakteristiske det jyske vesen og natur. En mengde dokumentarisk og biografisk materiale er sammenført i skriftet om Steen Steensen Blicher, utgitt i årene 1903–1904. Aakjær har også utgitt erindringsverket Fra min Bitte-Tid (1928). Liv Aakjær vokste opp på et lite gårdsbruk i Jylland, og ble tidlig aktiv i andelsbevegelsen og folkehøyskolebevegelsen. Som student i København i 1880-årene kom han til å spille en rolle i det radikale studentersamfunnet, og fikk rykte på seg for å være en provokatør. Han var journalist, først i Politiken, deretter korrespondent for sosialdemokratiske lokalaviser i årene 1899–1903. Han var gift to ganger, først med den danske forfatteren Marie Bregendahl, og deretter med Nanna Aakjær. Sammen skapte de et hjem i Jenle i Salling, som den dag i dag er Aakjær-center og mindestue. Les mer i Store norske leksikon Danmarks litteratur litteratur lyrikk Danmarks historie Eksterne lenker Den Store Danske: Jeppe Aakjær Dansk Biografisk Leksikon: Jeppe Aakjær Jenle mindestue i Salling Litteratur Hjordt-Vetlesen, Inger-Lise: Flugtens fængsel : længsler og bindinger i Jeppe Aakjærs romaner, 1981 Jensen, Knud Peder: Jeppe Aakjær : et moderne livs fortælling, 2002 Nørgaard, Felix: Jeppe Aakjær : en introduktion til hans forfatterskab, 1941